H[enricus], Dei gratia rex Angliae et dominus Hymberniae, venerabilibus patribus eadem gratia [Amaneso], Auxitanensi archiepiscopo, et A[rnaldo], Vasatensi episcopo, et H. de Troblavilla, dilecto et fideli suo senescallo Vasconiae, salutem. Mandamus vobis rogantes quatenus, modis quibus poteritis, diligenter inquiratis de quaestionibus illis quas nobis moverunt prior et monachi de Regula super pluribus articulis, quos praedicti prior et monachi dicunt ad se pertinere in eadem villa de Regula, et super eisdem quaestionibus inter nos componere in aliqua forma debita studeatis, et de his quae inde inquisieritis, et de forma componendi, per litteras vestras patentes sigillis vestris munitas distincte et aperte nos postea certificetis. Teste me ipso, apud Westmonasterium, XIX die octobris anno regni nostri XIX.